«2011 воын регионлы колö кыпöдчыны выль тшупöд вылö»

Тадзи шуис республиканскöй сöвещание вылын, кöнi сёрнитiсны регионын кризислы паныд мероприятиеяс збыльмöдöм йылысь, Коми Республикаса Юралысь Вячеслав Гайзер. Сiйö тшöктiс Коми Республикаса экономика сöвмöдан министерстволы локтан воö унджык нуöдны сэтшöм мероприятиеяс, кутшöмъясöс веськöдöма производство сöвмöдöм вылö.

Сöвещание вылын шöр докладыс вöлi экономика сöвмöдан министр Иван Стукаловлöн. Министрлöн кывъяс серти, республикаын эз сöмын сод, а весиг неуна чинiс уджтöмалысь гражданалöн лыдыс. Талун пасйöм уджтöмалан тшупöдыс улынджык странаын шöр лыдпасысь. Сöвещание вылын сiдзжö вöчисны кризислы паныд уджтаслы кывкöртöдъяс, кöнi туйвизьяс пиысь öтиöс вöлi веськöдöма меставывса отсöг сетöм вылö, торйöн нин ичöт да шöр бизнесса предприятиеяслы. Регионын лöсьöдöма 3850 содтöд уджалан места.

«Ми аддзам, мый бöртасыс эм, эмöсь сэтшöм йöз, кодъяс кöсйöны сувтны кокйыв. Тайö бура тыдалö Койгорт районын. Асшöр уджалысьяс, кодъяс талун участвуйтiсны сöвещаниеын, висьталiсны асланыс кöсйöмъяс, вöзйöмъяс йылысь, и тайö нöшта на петкöдлö – уджыс оз сулав. А сэнi, кöнi эм кöсйöм – быть лоас бöртас. Ми век дасьöсь сетны отсöг муниципалитетъяслы, кодъяс асьныс зiльöны пырöдчыны республиканскöй да асланыс уджтасъясö, и меным любö, мый Койгорт – татшöмъяс лыдын», – висьталiс В.Гайзер.